**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov(ďalej len „návrh zákona“) predkladajú poslanci Národnej rady Slovenskej republiky Richard Vašečka, Eduard Heger.

Predkladatelia sa trvalo snažia o zvýšenie transparentnosti výkonu verejnej moci v Slovenskej republike a preto predkladajú tento návrh zákona, ktorý má niekoľko hlavných cieľov:

* Centralizovať informácie o príprave všetkých legislatívnych a nelegislatívnych aktov, na ktorých pracujú zástupcovia orgánov Slovenskej republiky na úrovni Európkej únie a Rady Európy a ktoré sa dotýkajú problematiky gender nedefinovanej jasne na biologickom základe ako muži a ženy na jednom mieste;
* Stransparentniť rozhodovanie orgánov SR pri rokovaniach na úrovni Európskej únie a Rady Európy;
* Zefektívniť výkon právomocí Národnej rady Slovenskej republiky v kultúrno-etických otázkach;
* Umožniť lepšiu verejnú kontrolu postupu zástupcov Slovenskej republiky pri rokovaniach na pôde Európskej únie a Rady Európy.

Rozhodnutia orgánov Európskej únie, na ktorých sa zúčastňujú členské štáty Únie vo veľkej miere menia právny stav na Slovensku a preto je z hľadiska demokratického procesu nevyhnutné podriadiť postup zástupcov orgánov Slovenskej republiky na rokovaniach v rámci Európskej únie a Rady Európy kontrole Národnej rady Slovenskej republiky.

Kultúrno-etické otázky sa stali dôležitou témou verejného diškurzu a polarizujú spoločnosť. Otvorená verejná debata na tieto témy je potrebná pre zvýšenie kohézie slovenskej spoločnosti.

Národná rada Slovenskej republiky v Deklarácii Národnej rady Slovenskej republiky o zvrchovanosti členských štátov Európskej únie a štátov kandidujúcich na členstvo v Európskej únii v kultúrno-etických otázkach zaviazala orgány verejnej moci, aby tieto otázky ostali v pôsobnosti členských štátov a zároveň, aby záujmy Slovesnkej republiky v kultúrno-etických témach boli efektívne zastupované. K tomuto cieľu sa hlási aj tento návrh zákona, ktorý chce zefektívniť výkon kontroly Národnej rady Slovenskej republiky v danej oblasti.

**B. Osobitná časť**

**K Čl. I**

K bodu 1

Bod 1 precizuje predmetné ustanovenie zákona a špecifikuje “iné akty” spôsobom ich presnejšieho demonštratívneho vymedzenia a zároveň rozširuje pôsobnosť výboru pre európske záležitosti aj na akty Rady Európy.

K bodom 2 a 3

Návrh zákona rozširuje pôsobnosť výboru pre európske záležitosti aj na akty Rady Európy.

K bodu 4

Bod 4 upravuje postup akým majú postupovať orgány verejnej moci v prípade, že obdržaný dokument obsahuje pojem gender, ktorý jasne nedefinuje pojmy muž a žena ako biologické kategórie. V takomto prípade vláda alebo poverený člen vlády má povinnosť najneskôr v lehote šesť týždňov po obdržaní návrhu legislatívneho alebo nelegislatívneho aktu predložiť výboru pre európske záležitosti predbežné stanovisko k tomuto návrhu; predbežné stanovisko obsahuje najmä stručnú informáciu o obsahu a cieľoch návrhu, o druhu a časovom priebehu rozhodovacieho procesu v Európskej únii, o súlade návrhu s Ústavou SR a dosahu návrhu na Slovenskú republiku z pohľadu politického, legislatívneho, ekonomického a sociálneho. Pričom o takomto návrhu musí výbor pre európske záležitosti rokovať verejne pokiaľ nerozhodne inak.

K bodu 5

Bod 5 rieši situácia ak ústredný orgán štátnej správy alebo jeho zástupca sa začal zúčastňovať na prípravných prácach tvorby legislatívneho alebo nelegislatívneho aktu a v procese jeho prípravy sa dozvie, že jeho súčasťou budú aj ustanovenia či iné zmienky obsahujúce pojem gender, ktorý jasne nedefinuje pojmy muž a žena ako biologické kategórie, vláda alebo poverený člen vlády má povinnosť bezodkladne informovať výbor pre európske záležitosti o tejto skutočnosti s cieľom umožniť výboru prerokovať takúto skutočnosť. Súčasťou informácie je známy obsah a cieľ pripravovaného aktu, druh a časový priebeh rozhodovacieho procesu v Európskej únii a Rade Európy, súlad návrhu s Ústavou SR, dosah návrhu na Slovenskú republiku z pohľadu politického, legislatívneho, ekonomického a sociálneho. O takejto informácii musí výbor pre európske záležitosti rokovať verejne.

**K Čl. II**

Navrhuje sa účinnosť predkladaného zákona so zohľadnením legisvakančnej lehoty, a to od 1. apríla 2020.

**DOLOŽKA ZLUČITEĽNOSTI**

**1. Navrhovateľ zákona:** poslanci Národnej rady Slovenskej Eduard Heger, Richard Vašečka

**2. Názov návrhu zákona:** návrh zákona, ktorým sa mení a dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**3. Predmet návrhu zákona:**

a) nie je upravený v primárnom práve Európskej únie,

b) nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je**

**bezpredmetné vyjadrovať sa k bodom 4 a 5.**

**DOLOŽKA**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti | x |  |  |

**A.3. Poznámky**

*Vplyv návrhu zákona na rozpočet verejnej správy nie je žiadny.*

**A.4. Alternatívne riešenia**

*Bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*